Nóg ŉ VSA-departement sê oor ‘laboratorium-virus’Foto bloot ter illustrasie. (Foto: Zhang Yuwei/Xinhua via AP) Die Amerikaanse departement van energie beweer in ŉ opgedateerde verslag dat die koronavirus heel moontlik uit ŉ laboratorium in China afkomstig is. Die departement se standpunt het opnuut ŉ debat ontlok en afdelings van die Amerikaanse intelligensiegemeenskap nog verder hieroor verdeel. Die departement se standpunt is vervat in ŉ opgedateerde weergawe van ŉ 2021-verslag oor die moontlike oorsprong van Covid-19, berig The Wall Street Journal. Die jongste weergawe van die verslag beklemtoon egter hoe verskillende dele van die Amerikaanse intelligensiegemeenskap tot uiteenlopende gevolgtrekkings oor die oorsprong van die koronavirus gekom het. Die departement van energie sluit nou aan by die Federale Buro vir Ondersoek (FBI) se standpunt dat die virus waarskynlik deur ŉ ongeluk in ŉ Chinese laboratorium versprei is. Die departement het destyds die besluit oor hoe die virus ontstaan het onbeslis gelaat. Dit terwyl vier ander agentskappe, asook ŉ nasionale intelligensiepaneel, aanvoer dat dit waarskynlik die gevolg van natuurlike oordrag is. Nog twee intelligensieagentskappe het tot op hede nog nie ŉ finale besluit hieroor geneem nie. The New York Times berig dat die energiedepartement sy gevolgtrekking gemaak het op grond van nuwe intelligensie wat aan hom deurgegee is. Mense wat die geklassifiseerde verslag gelees het sê egter dat die departement sy besluit met “min vertroue” [in intelligensie] gemaak het. Hoewel die departement die jongste intelligensie met ander afdelings gedeel het, het geen ander afdelings hul besluit oor die oorsprong van die virus verander nie. Senior amptenare in die VSA het ook nie verder uitgebrei oor wat die intelligensie behels nie. The Wall Street Journal sê die departement se uiteindelike besluit is betekenisvol omdat hy toesig hou oor ŉ netwerk van nasionale laboratoriums, insluitend sommige wat gevorderde biologiese navorsing doen. Jake Sullivan, nasionale veiligheidsadviseur van die Withuis, het intussen gesê dat daar “ŉ verskeidenheid van sieninge” oor die aangeleentheid is. “In hierdie stadium het daar nie ŉ definitiewe antwoord op hierdie vraag [waar die koronavirus vandaan kom] van die intelligensiegemeenskap gekom nie,” het hy aan CNN gesê. Beijing het intussen ŉ beroep op die betrokkenes gedoen om “op te hou om bewerings te versprei dat die virus deur ŉ ongeluk in ŉ laboratorium versprei is met die doel om China se naam swart te smeer en die oorsprongopsporingskwessie te verpolitiseer”. “Wetenskaplike gevolgtrekkings deur kundiges van China en die Wêreldgesondheidsorganisasie (WGO) het bevind dat ŉ ongeluk wat tot ŉ laboratoriumlek gelei het nie moontlik is nie,” het Mao Ning, woordvoerder van China se ministerie van buitelandse sake, gesê. Die WGO het vroeër onderneem om alles moontlik te doen totdat hy die antwoord kry oor hoe Covid-19 ontstaan het. Hy het ook bewerings ontken dat die WGO sy ondersoek na die saak laat vaar het. Die wetenskaplike gemeenskap het by verskeie geleenthede gesê dat dit noodsaaklik is om die oorsprong van die pandemie te bepaal om die volgende een te voorkom of beter te beveg.